Gratis aanlyn klasse in houtwerk baie gewild | Netwerk24
Deur Carl Thomas 30 Julie 2021 18:02
Dit is presies wat Johan Schronen (59) van Rondebosch, Kaapstad, gedoen het toe die jongste vlak 4-inperkings ingestel is.
Hy het besluit om sy houtwerkvaardighede aan ander oor te dra "sodat hulle kan droom om 'n werkgewer te word, en nie net 'n werknemer te bly nie".
Een van Johan Schronen se vorige praktiese klasse. Foto: Verskaf
Schronen sê hy het 10 of 15 mense verwag, maar uiteindelik het 52 mense van oor die Skiereiland heen vir sy kursus ingeskryf.
Die kursus bestaan uit ses modules, en elkeen daarvan het 'n bepaalde vaardigheid gedek. Kursusgangers het ook toetse geskryf.
Schronen beplan om in die tweede week van Augustus praktiese sessies in 'n gemeenskapsaal te begin aanbied. Hy sal naweke klein groepies akkommodeer.
Daarna sal elkeen "gradueer" en 'n sertifikaat kry.
"Ek het voorheen ook al houtwerkklasse aangebied en geld daarvoor gevra. Maar nou het ek besluit ek het vrye tyd met die inperking en 'n onderneming het van sy afvalhout geskenk. Daarom het ek die klasse gratis aangebied."
Schronen sê sy liefde vir houtwerk het in die 1970's op hoërskool begin, maar dit het net 'n stokperdjie gebly omdat hy in die joernalistiek was.
Johan Schronen (59) ten tyde van een van sy vorige klasse. Foto: Verskaf
"Ek dink dis belangrik om my vaardighede oor te dra aan diegene wat dit benodig. Die rye mense wat werk soek, is lank. As jy houtwerk leer doen, kan jy 'n geldjie verdien terwyl jy in daardie ry staan."
Yolanda Neves (57) van Plattekloof, wat die kursus gevolg het, sê sy het voor Covid-19 'n gastehuis gehad, maar moes dit sluit.
"Ek het baie kaste en het besluit om in te skryf vir die kursus omdat ek self wil weet hoe om daarmee te werk. Ek hou ook daarvan om met my hande te werk, dus siek ek baie uit na die praktiese deel van die kursus."
Neves sê sy haal haar hoed af vir Schronen wat die kursus gratis aangebied het.
" 'n Mens kry nie elke dag mense wat hul tyd so opoffer om terug te ploeg in gemeenskappe nie. Ek het nou nuwe kennis en gaan die dinge aan my familie ook leer."